**Ministru kabineta noteikumu projekta „Noteikumi par aizturēto ārzemnieku izmitināšanas centra un patvēruma meklētāju izmitināšanas telpu iekārtošanu un aprīkošanu” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Patvēruma likuma 21. panta pirmā daļa un Imigrācijas likuma 59. panta otrā daļa. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 2016. gada 19. janvārī stājās spēkā jauns Patvēruma likums (pieņemts 17.12.2015.). Patvēruma likuma 21. panta pirmajā daļā ietverts deleģējums Ministru kabinetam izdot noteikumus, kas noteiks Valsts robežsardzes (turpmāk – Robežsardze) [patvēruma meklētāju izmitināšanas telpu iekārtošanu un aprīkošanu](http://likumi.lv/ta/id/206465-patveruma-mekletaju-izmitinasanas-telpu-ieksejas-kartibas-noteikumi). Ņemot vērā to, ka līdz ar jauna Patvēruma likuma spēkā stāšanos Ministru kabineta 2010.gada 23.marta noteikumi Nr.276 „Valsts robežsardzes aizturēto patvēruma meklētāju izmitināšanas telpu iekārtošanas un aprīkošanas prasības” (turpmāk – Noteikumi Nr. 276) ir zaudējuši savu spēku, šobrīd ir izveidojusies situācija, ka neviens normatīvais akts nenoteic patvēruma meklētāju izmitināšanas telpu iekārtošanas un aprīkošanas prasības.Patvēruma likuma 16. pantā ir noteikti patvēruma meklētāja aizturēšanas nosacījumi. Saskaņā ar Patvēruma likuma 17. pantu, Robežsardze var aizturēt patvēruma meklētāju uz laiku līdz sešām diennaktīm. Aizturēt patvēruma meklētāju ilgāk par sešām diennaktīm drīkst, tikai pamatojoties uz rajona (pilsētas) tiesas lēmumu, taču kopējais aizturēšanas termiņš nedrīkst pārsniegt patvēruma procedūras termiņu. Pamatojoties uz Patvēruma likuma 21. panta pirmo daļu, patvēruma meklētāju aizturēšanas laikā izmitina Robežsardzes struktūrvienībā speciāli šim nolūkam iekārtotās telpās.Robežsardzes veicamo uzdevumu klāstā ietilpst arī ārzemnieku aizturēšana, ja pastāv Imigrācijas likuma 51. pantā noteiktie nosacījumi. Robežsardzei ir tiesības aizturēt ārzemnieku līdz desmit diennaktīm. Aizturēt ārzemnieku ilgāk par desmit diennaktīm Robežsardzes amatpersonai ir tiesības tikai ar rajona (pilsētas) tiesas (atbilstoši aizturētā ārzemnieka faktiskajai atrašanās vietai) tiesneša lēmumu, taču kopējais aizturēšanas termiņš nedrīkst pārsniegt 18 mēnešus. Pamatojoties uz Imigrācijas likuma 59. panta pirmo daļu, aizturēto ārzemnieku ievieto speciāli iekārtotās telpās vai izmitināšanas centrā. Aizturēto ārzemnieku izmitināšanas centra [iekārtošanas un aprīkošanas prasības](http://likumi.lv/ta/id/206465-patveruma-mekletaju-izmitinasanas-telpu-ieksejas-kartibas-noteikumi) ir noteiktas Ministru kabineta 2008. gada 17. jūnija noteikumos Nr. 435 „Noteikumi par izmitināšanas centra iekārtošanas un aprīkošanas prasībām” (turpmāk – Noteikumi Nr. 435).2011.gada 23.maijā uzsāka darbību Robežsardzes Daugavpils pārvaldes Aizturēto ārzemnieku izmitināšanas centrs „Daugavpils” (turpmāk – AĀIC „Daugavpils”), kurš uz doto brīdi ir vienīgā izmitināšanas vieta Latvijā personām, kuras aizturētas pamatojoties uz Patvēruma likumu un Imigrācijas likumu. Aizturētos ārzemniekus un patvēruma meklētājus (turpmāk - aizturētais) izmitina šķirti, atsevišķās telpās (blokos), bet vienā kompleksā. AĀIC “Daugavpils” gada laikā kopumā tika ievietoti: 2011. gadā – 273 aizturētie, 2012. gadā – 170 aizturētie, 2013. gadā – 212 aizturētie, 2014. gadā – 436 aizturētie, 2015. gadā – 701 aizturētie, 2016. gadā (desmit mēnešos) – 581 aizturētie.Lai nodrošinātu patvēruma procedūras efektivitāti situācijā, kad būtiski pieaudzis patvēruma meklētāju skaits, un novērstu tās ļaunprātīgu izmantošanu, Patvēruma likums paredz īpašu iesnieguma izskatīšanas procedūru, ja iesniegums iesniegts robežšķērsošanas vietā vai tranzīta zonā un pastāv nosacījumi lēmuma pieņemšanai par iesnieguma atstāšanu bez izskatīšanas (turpmāk – robežprocedūra). Atbilstoši direktīvas 2013/32/ES prasībām iepriekš minētā procedūra, ieskaitot pārsūdzībai un lietas izskatīšanai tiesā paredzēto laiku, nedrīkst pārsniegt četras nedēļas. Šiem gadījumiem Patvēruma likumā noteikta īpaša iesnieguma izskatīšanas kārtība un termiņi. Paredzams, ka iepriekš minētie lēmumi, pamatā tiks pieņemti gadījumos, kad patvēruma meklētājs atradīsies uz ārējās robežas - Baltkrievijas un Krievijas robežām. Patvēruma meklētāja iesniegumu izskatot uz robežām, tie atradīsies Valsts robežsardzes aizturēto patvēruma meklētāju izmitināšanas telpās, kuras izveidotu esošo Robežsardzes struktūrvienību izvietojumos tiešā robežas tuvumā. Robežprocedūras nodrošināšanai paredzētās patvēruma meklētāju izmitināšanas telpas tiks iekārtotas, lai nodrošinātu patvēruma meklētāja cieņpilnus sadzīves apstākļus un Patvēruma likumā un citos normatīvajos aktos paredzēto darbību nodrošināšanu. Tā piemēram, iekārtojot šādas telpas Robežsardzes struktūrvienībā ārpus Robežsardzes Aizturēto ārzemnieku izmitināšanas centra (turpmāk – centrs) tajās būtu jāiekārto personu dzīvojamās telpas ar tualeti un dušu, personām paredzētu atpūtas telpu, ēdamtelpu ar virtuvi, veļas mazgātavu, interviju telpu, fotografēšanas un daktiloskopijas telpu, speciāli aprīkotas telpas (īpaša apsardzības režīma telpas), pastaigu laukumi un citas, atkarībā no attiecīgās Robežsardzes struktūrvienības tehniskajām iespējām. Šajās telpās nav lietderīgi veidot telpas medicīniska rakstura darbību nodrošināšanai, jo patvēruma meklētāji robežprocedūras ietvaros šajās telpās uzturēsies īslaicīgi, bet gadījumos, kad būs nepieciešama medicīniskā palīdzība to nogādās ārstniecības iestādē vai patvēruma meklētājs tiks pārvietots uz centru.Gan patvēruma meklētājus, gan ārzemniekus izmitinot un uzturot vienā kompleksā vai atsevišķi ir jāpanāk, lai izmitināšana un uzturēšana ir balstīta uz vienotiem principiem. Jānosaka vienādi standarti izmitināšanas telpu iekārtošanai un aprīkošanai. Tāpēc ir nepieciešams izstrādāt jaunu Ministru kabineta noteikumu projektu, kurš nodrošinās iepriekš minēto kārtību (turpmāk – Projekts).Izstrādājot Projektu, par pamatu tika ņemti Noteikumi Nr. 435 un Noteikumi Nr. 276 un esošā situācija AĀIC „Daugavpils” un būvniecības stadijā esošajā AĀIC „Mucenieki”.Projekts nosaka Robežsardzes aizturēto ārzemnieku izmitināšanas centra un patvēruma meklētāju izmitināšanas telpu (turpmāk – izmitināšanas telpas) iekārtošanas un aprīkošanas prasības. Projekts nosaka, ka izmitināšanas telpas iekārto centrā vai citā Robežsardzes struktūrvienībā. Projektā noteikts kādas telpas iekārto centrā un kādas telpas iekārto izmitināšanas telpās. Noteiktas prasības pastaigu laukumiem. Tāpat, noteiktas minimālas prasības aizturētā ārzemnieka un patvēruma meklētāja dzīvojamajai platībai. Noteikts, kas ietilpst koplietošanas telpās, kas saimniecības un palīgtelpās. Par cik izmitināšanas telpu darbības nodrošināšana nevar notikt bez Robežsardzes amatpersonu (apsardzība, aizturēto personu lietu virzība, konvojēšana u.c.) un citu attiecīgo telpu darbības nodrošināšanai nepieciešamā personāla (ārstniecības personas, apkopējas, virtuves darbinieki u.c.), Projektā ir paredzētas telpas gan Robežsardzes amatpersonām, apsaimniekošanas darbiniekiem, ārstniecības personām. Projekta pielikumā šīs telpas sadalītas pa attiecīgajām kategorijām. Projektā ietvertas minimālās prasības elektroapgādei, elektronisko sakaru sistēmām, signalizācijas sistēmām, paaugstinātai zibens un pārsprieguma aizsardzībai, gaisa vēdināšanas un dzesēšanas sistēmām, kā arī prasības teritorijas labiekārtošanai. Atšķirībā no Noteikumiem Nr. 435, ir noteikts, ka centru ieskauj tikai viens žogs, jo AĀIC „Daugavpils” un būvniecības stadijā esošajā AĀIC „Mucenieki” divu žogu izveide nav tehniski iespējama kā arī divu žogu lietderība praksē nav apstiprinājusies. Centra un pastaigu laukuma iežogojuma prasības ir balstītas un nepieciešamību nodrošināt nesankcionētu Centra vai izmitināšanas telpu atstāšanu. Iežogojuma augstums un materiālu izvēle tā izveidei ir balstīta uz līdzšinējo Valsts robežsardzes praksi un konstatētajām problēmām, kad izveidotie iežogojumi ar mazāku augstumu un nedrošiem materiāliem ir veicinājuši vairākkārtīgu bēgšanu no Centriem. Tāpat, ņemot vērā apstākli, ka aizturētajām personām ir jānodrošina fiziskās aktivitātes svaigā gaisā, pastaigu laukumiem ir noteikts aprīkojums, kura izvietošanai un turpmākai izmantošanai ir nepieciešama zināma platība. Šī iemesla dēļ Projektā, atšķirībā no Noteikumos Nr. 435 noteiktā, ir ietvertas minimālās prasības pastaigu laukuma izmēram, proti, ne mazāk kā 25m2.Projektā noteikts, ka izmitināšanas telpās un teritorijā izveido videonovērošanas sistēmas un veic videonovērošanu. Videonovērošanas izveide ir nepieciešama, lai nodrošinātu izmitināšanas telpu, telpās izmitināto personu, Robežsardzes personāla un citu personu drošību. Datu subjekti izmitināšanas telpu teritorijā un koplietošanas telpās ir visas personas, kuras tur atrodas – aizturētās personas, darbinieki un apmeklētāji; Īpaša apsardzības režīma telpā (tai skaitā iekšējās kārtības pārkāpēju telpa) – aizturētās personas. Šajās telpās tualetes telpa ir atsevišķa telpa ar durvīm kurā videonovērošana nav paredzēta; Aizturēto personu dzīvojamajā bloka koplietošanas telpās – aizturētās personas. Aizturēto personu dzīvojamajās telpās videonovērošana nav paredzēta. Videonovērošanas veikšana izmitināšanas telpās atbilst fizisko personu datu aizsardzību un apstrādi reglamentējošo normatīvo aktu prasībām, tai skaitā Ministru kabineta 2010. gada 10. augusta noteikumu Nr. 773 „Kārtība, kādā iegūstama, glabājam un izmantojama no Valsts robežsardzes videoinformācijas fiksēšanas iekārtām iegūtā informācija” prasībām.Projektā noteikts, ka Centru vai izmitināšanas telpas iekārto atbilstoši Latvijas būvnormatīvu prasībām tiktāl, cik tas nav pretrunā drošības prasībām centrā vai izmitināšanas telpās. Šīs normas pamatā ir Noteikumos Nr. 435 noteiktais, bet papildināts ar drošības nosacījumu būtisko lomu, jo piemēram, atbilstoši Latvijas būvnormatīvu prasībām par sabiedrisko ēku būvniecību, evakuācijas izejām ir jābūt brīvi pieejamām un no telpu iekšpuses brīvi atveramām. Gan Centrs, gan izmitināšanas telpas ir telpas, kurās izmitina aizturētās personas un tām nedrīkst būt brīva iespēja izkļūt no telpām. Nepieciešamības gadījumā evakuācijas pasākumus nodrošinās Robežsardzes darbinieki, kuri diennakts režīmā nodrošina attiecīgo telpu apsardzību. Tāpat Projektā nav nepieciešams dublēt prasības par ūdensapgādi, kanalizāciju, sanitārajām telpām (tualetēm, dušām).Projekta pielikumā ietvertais aprīkojuma uzskaitījums ir minimālais un neizslēdz nepieciešamību attiecīgajās telpās vai blokos izvietot arī citu aprīkojumu, ņemot vērā normatīvo aktu prasības. Tā piemēram, iekārtojot virtuves telpu aizturētajām personām, virtuvi centralizētai ēdiena gatavošanai, ēdamzāli centralizētai ēdināšanai ir noteikts minimālais aprīkojums, bet nav noteikts, ka telpā jābūt izlietnei. Izlietņu nepieciešamību šajās telpās nosaka attiecīgo jomu regulējošie normatīvie akti. Personu dzīvojamajās istabās ir paredzētas tualetes ar dušu. Tualete un duša ir izvietotas atsevišķā telpā. Personu koplietošanas telpās duša un tualete netiek paredzēta. Arī šādas telpas prasības ir noteiktas Latvijas būvnormatīvos. Līdz ar ko Projektā dublēt šos nosacījumus nav nepieciešams. Attiecībā uz virtuvi centralizētai ēdiena gatavošanai minams, ka šādu telpu ierīkošana ir īpaši reglamentēta citos normatīvajos aktos, kuru prasības lietojot šo telpu ir jāievēro. Praksē, Robežsardzes izmantotajā centrā Daugavpilī šī virtuve tiek izmantota ēdiena uzsildei un izsniegšanai, jo ēdiens uz vietas netiek gatavots, bet komersants to piegādā no savām virtuvēm. Ārkārtas gadījumiem Robežsardzē ir iegādāts minimāls skaits nepieciešamo trauku un citu piederumu, lai virtuvē varētu gatavot ēdienu uz vietas, bet līdz šim šāda vajadzība nav bijusi.Lai izmitināšanas telpās sniegtu ārstniecības pakalpojumus Projektā ir ietvertas prasības medicīniska rakstura darbību veikšanai paredzēto telpu izveidei. Gan esošajā centrā Daugavpilī, gan būvniecības stadijā esošajā centrā Muceniekos medicīniska rakstura darbību veikšanai paredzētās telpas ir veidots kā vienots, slēgts bloks, kurā ietilpst internista kabinets, procedūru telpa un medicīnas izolators, kas ir veidots pēc slimnīcas palātu principa. Medicīnas izolatora aprīkojums ir paredzēts atbilstoši minimālajām prasībām, ko izvirza 2009. gada 20. janvāra Ministru kabineta noteikumi Nr. 60 “Noteikumi par obligātajām prasībām ārstniecības iestādēm un to struktūrvienībām”. Saskaņā ar 2012. gada 22. maija Ministru kabineta noteikumiem Nr. 353 “Ārstniecības iestādēs radušos atkritumu apsaimniekošanas prasības” aprīkojums atsevišķās medicīniska rakstura darbību veikšanai paredzētajās telpās var tikt papildināts, jo piemēram, esošais medicīnas izolators centrā Daugavpilī ir atbilstoši sertificēts Veselības inspekcijā un sertifikācijas laikā Robežsardze iegādājās papildus aprīkojumu, kurš nebija minēts Noteikumos Nr. 435. Šādu sertifikāciju paredzēts veikt arī būvniecības stadijā esošajam centram Muceniekos. Apskates telpa ir telpa, kura paredzēta sākotnējai personas apskatei pirms ievietošanas izmitināšanas telpās, lai konstatētu vai personai nav kādas slimības pazīmes kuras nepieļauj personu izmitināt pie citām aizturētajām personām. Šajā telpā apskati veic ārstniecības persona. Lai nodrošinātu higiēnas prasību ievērošanu, šajā telpā ir izveidota duša, tualete, izlietne, ko pēc nepieciešamības izmanto centrā izmitināmā persona pirms došanās uz dzīvojamo bloku vai medicīnas izolatoru.Projektā noteikts, ka centrā izveido smēķētavu. Tabakas izstrādājumu, augu smēķēšanas produktu, elektronisko smēķēšanas ierīču un to šķidrumu aprites likuma (turpmāk – Tabakas likums) 10. panta otrās daļas 3. punkts nosaka smēķēšanas aizliegumus, tai skaitā to, ka ir aizliegts smēķēt ieslodzījuma vietu telpās un vietās, kurās tiek ievietotas un uzturas aizturētās personas, izņemot vietas, kas speciāli ierādītas smēķēšanai. Taču gadījumos, kad nav iespējams nodrošināt iespēju smēķēt vietā, kas speciāli ierādīta smēķēšanai, ir atļauts smēķēt telpā, kas speciāli ierādīta smēķēšanai. Izmitināšanas telpās izmitinātās personas ir aizturētās personas, kuras aizturētas Imigrācijas vai Patvēruma likuma ietvaros un tām nav brīvas pārvietošanās iespējas. Aizturēto ārzemnieku izmitināšanas centri un patvēruma meklētāju izmitināšanas telpas ir pielīdzināmas ieslodzījuma vietām, jo izmitināšanas telpās un centros ievietotām personām ir liegta brīva iespēja pārvietoties. Personas tiek izmitinātas slēgtos blokos, kur nav iespēja brīvi iziet no bloka, tai skaitā ārpus telpām. Pastaigas svaigā gaisā tiek nodrošinātas ne mazāk kā uz divām stundām diennaktī, bet to nav iespējams nodrošināt katru reizi, kad aizturētā persona izteiks vēlmi smēķēt. Tādejādi, lai nodrošinātu racionālu Valsts robežsardzes personālresursu izmantošanu, kā arī nodrošinātu aizturētajām personām viņu vajadzību apmierināšanu, izmitināšanas telpās, slēgtajā blokā tiek izveidota smēķētava, kura ir aprīkota ar visu nepieciešamo, lai nodrošinātu pārējo attiecīgajā blokā izmitināto personu veselības saglabāšanu (slēgta telpa ar atbilstošu gaisa (dūmu) nosūkšanas aprīkojumu).Vērtējot visu iepriekšminēto un lietderības apsvērumu dēļ, ir secināms, ka pastāv nepieciešamība izdot noteikumus, kas nepārprotami un skaidri noteiks vienotus izmitināšanas standartus gan centrā, gan izmitināšanas telpās. Vienlaikus, Projekts paredz atzīt par spēku zaudējušiem Noteikumus Nr. 435. |
| 3. | Projekta izstrādē iesaistītās institūcijas | Iekšlietu ministrija, Robežsardze. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projekts attiecas uz ārzemniekiem un patvēruma meklētājiem, kuri ir aizturēti un ievietoti izmitināšanas telpās un centrā. |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Nepieciešamie saistītie tiesību aktu projekti | Stājoties spēkā Projektam, spēku zaudēs Ministru kabineta 2008. gada 17. jūnija noteikumi Nr. 435 „[Noteikumi par izmitināšanas centra iekārtošanas un aprīkošanas prasībām](http://likumi.lv/ta/id/181286-izmitinasanas-centra-ieksejas-kartibas-noteikumi)" (Latvijas vēstnesis, 2008, 96. nr.). |
| Atbildīga institūcija | Valsts robežsardze. |
| Cita informācija | Nav. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Projekts ir publicēts Iekšlietu ministrijas tīmekļa vietnē sadaļā „Sabiedrības līdzdalība”, tādējādi dodot iespēju sabiedrībai līdzdarboties tiesību akta izstrādes procesā. |
| 2. | Sabiedrības līdzdalība projekta izstrādē | Lai informētu sabiedrību par projektu un dotu iespēju izteikt par to viedokļus, projekts saskaņā ar Ministru kabineta 2009.gada 25.augusta noteikumiem Nr.970 „Sabiedrības līdzdalības kārtība attīstības plānošanas procesā” ievietots Iekšlietu ministrijas tīmekļa vietnē ar lūgumu līdz 2016.gada 2. decembrim sniegt viedokli par projektu. |
| 3. | Sabiedrības līdzdalības rezultāti | Sabiedrības pārstāvju viedokļi par projektu noteiktajā termiņā netika saņemti. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Robežsardze. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpildes rezultātā nav paredzēta esošu institūciju likvidācija vai reorganizācija. Projektā paredzētais tiks īstenots līdzšinējā kārtībā un apjomā, iestāžu funkcijas un uzdevumi netiek paplašināti, papildus cilvēkresursi nav nepieciešami. |
| 3. | Cita informācija | Nav. |

Anotācijas III un V sadaļa – projekts šīs jomas neskar.

Iekšlietu ministrs R. Kozlovskis

Vīza:

Valsts sekretāre I. Pētersone – Godmane

31.03.2017. 12:14

2179

Hoņavko

67075630, mareks.honavko@rs.gov.lv